**Y CYNGOR DYSGU DIGIDOL CENEDLAETHOL**

**10:30 I 14:30 DYDD IAU 21 IONAWR 2016**

**NOVOTEL EXCEL, ARDAL DDOCIAU LLUNDAIN**

|  |  |  |
| --- | --- | --- |
| **Yn bresennol** | | **Ymddiheuriadau** |
| Janet Hayward (JH) [Cadeirydd] | | Ty Golding (TG) |
| Iain Tweedale (IT) | Geoff Elliott (GE) | Gareth Dacey (GD) |
| Dilwyn Owen (DO) | Simon Billington (SBi) | Catherine Kucia (CK) |
| Huw Marshall (HM) | Mathew Jones (MRJ) | Jessica Jones (JJ) |
| Sian Thomas (ST) | **LLYWODRAETH CYMRU** | Angharad Lloyd-Williams (ALW) |
| Simon Brown (SBr) | Ruth Meadows (RM) | Darren Long (DL) |
| Mark Jones (MJ) | Chris Owen (CO) | Janice Lane (JL) |
| Robin Williams (RW) | Catrin Hughes (CH) | Chris Britten (CB) |
| Tom Crick (TC) | Chris Roderick (CR) |  |

1. **Croeso**
   1. Croesawodd JH bawb a diolchodd iddynt am wneud y daith i Lundain.
2. **Trosolwg o'r Rhaglen Dysgu yn y Gymru Ddigidol - Chris Owen / Catrin Hughes**

**BETT 2016**

* 1. Rhoddodd CO ychydig o adborth cryno o'r stondin Hwb ar ddiwrnod cyntaf y sioe. Roedd yr adborth yn gadarnhaol iawn – cafwyd llawer o ddiddordeb gan ystod o randdeiliaid o Gymru, yn ogystal â diddordeb rhyngwladol o Rwsia, Estonia, Malta, Iwerddon a'r Alban.
  2. Pwysleisiodd JH bwysigrwydd pobl yn gweld ein bod ar flaen y gad ym maes dysgu digidol.

**Digwyddiad Dysgu Digidol Cenedlaethol 2016**

* 1. Cyhoeddodd CH i'r Cyngor, yn dilyn trafodaethau yn y cyfarfod diwethaf, y byddai'r digwyddiad nesaf yn cael ei gynnal ar 15 Mehefin yn [Venue Cymru, Llandudno](https://www.venuecymru.co.uk/Attending-an-Event/how-to-find-us.html).
  2. Cadarnhaodd CH y na fyddai unrhyw arddangoswyr masnachol yn bresennol, oni bai eu bod yn bartneriaid dan gontract i Lywodraeth Cymru.
  3. Thema'r digwyddiad fydd “Adeiladu Hyder Digidol”. (Mynegodd MJ bryder ynglŷn â'r cyfieithiad Cymraeg o hyn, am mai ‘ADHD’ fyddai'r byrfodd).

**Cam Gweithredu: CH i ystyried cyfieithiadau amgen o thema arfaethedig y digwyddiad.**

* 1. Mae rhaglen ddrafft wedi cael ei pharatoi, ond nid oes unrhyw siaradwyr wedi cael eu trefnu eto.
  2. Bydd tair sesiwn gweithdai – gyda phedwar neu bum gweithdy'n cael eu cynnal ymhob un. Disgwylir i ddau ohonynt ymwneud â Hwb, a nod y gweddill fydd codi ymwybyddiaeth o faterion penodol –   
     e-Ddiogelwch, Dinasyddiaeth Ddigidol, cymdeithas ddigidol gymwys ac ati.
  3. Awgrymodd SBi y dylid cynnwys gweithdy ar Office365. Bydd awdurdodau lleol yn defnyddio hwn cyn bo hir, a byddai hyn yn gyfle gwych i hyrwyddo'r manteision. Awgrymwyd sesiwn ar brosiect micro:bit y BBC hefyd. Gyda'r ddau adnodd hyn ar gael i ysgolion yn rhad ac am ddim, byddai hyn yn gyfle delfrydol i ddangos sut y gellir eu defnyddio yn yr ystafell ddosbarth.
  4. Bydd y set olaf o weithdai yn ymwneud â phob un o linynnau'r Fframwaith Cymhwysedd Digidol, gan sicrhau bod hyn yn cael ei bwysleisio yn ystod y dydd.
  5. Bwriedir cael tair prif araith yn ystod y dydd hefyd. Y bwriad yw bod un ohonynt yn ymwneud â'r Fframwaith Cymhwysedd Digidol, un arall yn ymwneud â ‘phwnc llosg’ (e-Ddiogelwch, Dinasyddiaeth Ddigidol ac ati) ac un yn cael ei thraddodi gan rywun sy'n enw mawr/rhyngwladol.
  6. Yn dilyn y digwyddiad, cynhelir digwyddiad rhwydweithio (tebyg i HwbMeet), lle y caiff y bobl sy'n bresennol gyfle i dreulio rhywfaint o amser yn clywed gan enillwyr y gwobrau.
  7. Gofynnodd CH am awgrymiadau ar gyfer prif siaradwyr. Awgrymwyd nifer o enwau.

**Cam Gweithredu: Cytunodd IT ymchwilio i'r posibilrwydd o gael unigolion sy'n gysylltiedig â'r BBC, gan gynnwys Rory Cellan-Jones (gohebydd Technoleg y BBC) a Russell T Davies.**

**Cam Gweithredu: CH i ofyn i Graham Donaldson ymddangos fel prif siaradwr, ynghyd â nifer o enwau eraill.**

**Gwobrau Digwyddiad Dysgu Digidol Cenedlaethol 2016**

* 1. Rhoddodd CH grynodeb o'r anawsterau a gafwyd wrth feirniadu'r gwobrau mewn blynyddoedd blaenorol a thynnodd sylw at yr ymatebion i'r arolwg diweddar.
  2. Mae'r gwobrau wedi cael torri i lawr i bedwar categori.
  3. Bydd y categorïau fel a ganlyn:
     1. Gwobr Prosiect Digidol
     2. Gwobr e-Ddiogelwch
     3. Gwobr Adnodd Cymunedol Hwb
     4. Gwobr Disgybl y Cyngor Dysgu Digidol Cenedlaethol
  4. Gellid rhoi Gwobr Prosiect Digidol i enillydd o bob sector (cynradd, uwchradd, addysg bellach ac ati). Ni fyddai'n ofyniad penodedig bod yn rhaid rhoi gwobr i rywun o bob sector pe na bai enillydd addas.
  5. Awgrymodd IT gyflwyno Gwobr ‘Ysgol Ddigidol Orau'r Flwyddyn’. Dywedodd CH y byddai'n anodd pennu'r meini prawf ar gyfer beirniadu'r wobr hon, ond awgrymodd y dylid cyflwyno'r syniad gerbron Swyddfa'r Prif Weinidog ar gyfer ‘Gwobrau Dewi Sant’, oherwydd gall fod yn fwy addas ar gyfer y gwobrau hynny.
  6. Rhoddodd CH fanylion yr amserlen ar gyfer gwobrau eleni. Gellir cyflwyno ceisiadau rhwng 15 Chwefror ac 18 Ebrill. Caiff adnoddau enghreifftiol gan enillwyr blaenorol eu lanlwytho bob dydd Llun drwy gydol y cyfnod hwn.
  7. Gofynnodd JH p'un a oedd Cyflwynydd wedi cael ei ddewis. Dywedodd CH fod ymholiadau'n cael eu gwneud i drefnu cyflwynydd sy'n lleol i ogledd Cymru o bosibl.
  8. Dywedodd CO y bydd y gwaith o hyrwyddo'r digwyddiad yn dechrau cyn bo hir, gyda gwybodaeth yn cael ei dosbarthu tua diwedd mis Ionawr.

**Cam Gweithredu: Aelodau i roi gwybod i CR os oes angen gwesty arnynt ar gyfer y nosweithiau cyn ac ar ôl y digwyddiad ar 15 Mehefin.**

**Y diweddaraf ar y Rhaglen Dysgu yn y Gymru Ddigidol**

* 1. Pwysleisiodd CO bwysigrwydd yr adborth a geir gan yr holl randdeiliaid. Mae hyn yn hollbwysig er mwyn datrys problemau a gwella'r system.
  2. Mae nifer o welliannau wedi cael eu gwneud dros y misoedd diwethaf, gan gynnwys:
* y cyfleuster chwilio;
* Cymunedau Hwb;
* Rhwydweithiau Hwb;
* Rhestrau Chwarae;
* asesu a chofnodi.
  1. Cyrhaeddwyd carreg filltir bwysig ym mis Tachwedd – dyma'r mis cyntaf i Hwb gael mwy na miliwn o ymweliadau (1.22m).
  2. Dywedodd CO y bydd Diwrnod Defnyddio'r Rhyngrwyd yn Fwy Diogel 2016 yn cael ei gynnal ddydd Mawrth 9 Chwefror. Cynhelir digwyddiadau mewn dwy ysgol a enillodd gystadleuaeth i lunio ap e-Ddiogelwch.
  3. Tynnodd CO sylw at y digwyddiadau HwbMeet diweddar – roedd nifer y bobl a oedd yn bresennol yn y digwyddiad diweddaraf ym Mhontypridd yn siomedig, gan mai dim ond 19 allan o'r 37 o athrawon a archebodd le a oedd yn bresennol ar y diwrnod.
  4. Cynhelir y digwyddiad nesaf yng Nghaerffili ar 25 Chwefror a disgwylir i'r Gweinidog Addysg a Sgiliau fod yn bresennol.

**Technowersylloedd**

* 1. Cadarnhaodd CO y bydd y contract ar gyfer cynnal y gweithdai codio hyn yn dod i ben ar 31 Mawrth 2016. Mae opsiynau ar gyfer cynnal mwy ohonynt yn cael eu hystyried.
  2. Ar hyn o bryd, mae 19 o ysgolion nad ydynt yn ymwneud â'r rhaglen mewn unrhyw ffordd. Cadarnhaodd CO fod y rhain wedi'u gwasgaru ledled y wlad ac mai'r gobaith yw y gellir ymgysylltu â nhw drwy gydweithio â'u hawdurdodau lleol, a bydd Llywodraeth Cymru hefyd yn ysgrifennu at y Penaethiaid dan sylw.
  3. Rhoddodd CO drosolwg byr o'r cynllun peilot sydd ar droed ar gyfer addysg uwch, lle y caiff myfyrwyr ym Mhrifysgol De Cymru y Drindod Dewi Sant ddefnyddio'r llwyfan.
  4. Mae'r prosiect Gofod Ymchwil ac Addysg (RES) wedi wynebu oedi oherwydd materion yn ymwneud â thrwyddedu ERA. Y gobaith yw y caiff y materion hyn eu datrys yn y dyfodol agos, gan alluogi pobl i gael gafael ar filoedd o oriau o gynnwys archif y BBC ac S4C.
  5. Nododd CO y Parthau Hwb sy'n cael eu sefydlu ar gyfer y Porth Creadigrwydd yn y Celfyddydau newydd ac Academi Cymru. Mae Academi Cymru'n darparu hyfforddiant i gyrff eraill yn y sector cyhoeddus, megis cyrff ym maes Iechyd.
  6. Mae cyflwyno adnoddau Hwb i awdurdodau lleol yn rhoi cyfle i sicrhau arbedion sylweddol iddynt hwy eu hunain ac i ysgolion, yn ogystal â gwella gwasanaethau.
  7. Cafwyd trafodaeth ar brosiect micro:bit y BBC. Er y bydd y rhyngwyneb ar gael yn Gymraeg, dim ond yn Saesneg y bydd y cod rhaglennu ei hun ar gael. Mae'r amserlenni ar gyfer cyflwyno yn dal i gael eu hadolygu.
  8. Rhoddodd CO drosolwg i'r aelodau o'r ystadegau y mae Tîm Hwb wedi bod yn eu defnyddio i fonitro perfformiad y llwyfan.
  9. Darperir gwybodaeth fanwl iawn gan bob un o dri chyflenwr Hwb (CDSM, Learning Possibilities a SWGfL) mewn perthynas â'r defnydd a wneir o bob maes gan ysgolion unigol. Rhoddir elfennau o'r ffigurau hyn i awdurdodau lleol, er mwyn eu helpu i dargedu ysgolion unigol lle mae'r defnydd yn isel.
  10. Mae Arweinwyr Digidol Hwb hefyd yn defnyddio'r wybodaeth hon i ganolbwyntio ar elfennau penodol o'r llwyfan nad yw ysgolion unigol yn eu defnyddio'n effeithiol, er mwyn iddynt allu targedu eu hyfforddiant yn briodol.
  11. Pwysleisiodd CO fod yr ystod o adnoddau digidol a ddarperir gan Hwb heb ei hail o ran darpariaeth genedlaethol am ddim.

1. **Taith y British Council i Hong Kong – Dilwyn Owen**
   1. Cyflwynodd DO rywfaint o gefndir ei daith i Hong Kong gyda'r British Council yn ddiweddar. Trefnwyd y daith hon er mwyn i athrawon y DU weld sut mae technolegau digidol wedi cael eu rhoi ar waith mewn ysgolion yno.
   2. Rhannodd DO rywfaint o wybodaeth sylfaenol am yr ardal hefyd. Mae oddeutu 7m o bobl yn byw mewn ardal o'r un maint ag Ynys Môn a Phen-llŷn.
   3. Drwy gydol y daith pum diwrnod o hyd, ymwelodd yr athrawon â chynifer o wahanol fathau o ysgolion â phosibl, gan gynnwys [Academi BSD](http://bsdacademy.com/), [Ysgol Gwfaint Sant Pawl](http://www.spcspr.edu.hk/), [Dinas Addysg](http://www.hkedcity.net/), [Y Sefydliad Ysgolion Saesneg](http://www.esf.edu.hk/), [Y Sefydliad Ysgolion Annibynnol](http://www.isf.edu.hk/en), [Y Biwrô Addysg](http://www.edb.gov.hk/en/), [Ysgol Brenin Siôr V](http://www.kgv.edu.hk/) ac [Ysgol Ganol True Light](http://www.tlmshk.edu.hk/), yn ogystal â threulio rhywfaint o amser yn y British Council ei hun.
   4. Dywedodd DO fod TG yn ymddangos yn isel iawn ar y rhestr o bynciau poblogaidd, a bod y system addysg yn debycach i system UDA. Mae'r meddylfryd yn draddodiadol iawn yno a cheir hefyd ffocws ar ddarllen deunydd mwy ffeithiol yn hytrach na nofelau. Cadarnhaodd ei bod yn rhaid i'r holl fyfyrwyr ddysgu Saesneg fel rhan o'u hastudiaethau.
   5. Nododd DO yr hyn sy'n debyg rhwng Hong Kong a'r DU:
      1. Mae strategaeth ar waith gan y llywodraeth (mae HK ar ei phedwaredd ar hyn o bryd).
      2. Mae corff llywodraethol yn goruchwylio'r ffordd y caiff y strategaeth ei gweithredu.
      3. Mae porth llywodraeth ar gael i athrawon, disgyblion a rhieni.
   6. Mae gwasanaethau 4G yn dda iawn sy'n golygu nad oes angen Wi-Fi a ddarperir gan ysgolion, i bob pwrpas.
   7. Soniodd DO hefyd am y defnydd effeithiol o gynlluniau Dewch â'ch Dyfais eich Hun (BYOD). Mae ysgolion yn pennu dyfeisiau cydnaws penodol ac mewn rhai achosion yn eu prynu mewn swmp, ac yna'n eu cynnig i fyfyrwyr am bris gostyngol.
2. **Fframwaith Cymhwysedd Digidol/Ysgolion Arloesi – Dilwyn Owen a Tom Crick** 
   1. Dywedodd DO ei bod yn debygol y bydd y Fframwaith Cymhwysedd Digidol newydd yn cynnwys pedwar categori:

* Defnyddio, Cysylltu a Chydweithio
* Dinasyddiaeth
* Ymchwilio, Gwneud a Chreu;
* Data a Meddwl yn Gyfrifiadurol
  1. Dywedodd TC, sef Cadeirydd y Grŵp Sicrhau Ansawdd, mai'r prif ffocws oedd sicrhau bod y pedwar maes mor gytbwys â phosibl, yn ogystal â sicrhau eu bod yn uchelgeisiol ac yn adlewyrchu'r hyn y dylai unigolyn ifanc digidol gymwys fod, gan gysylltu â'r pedwar diben. Hefyd, mae'n hollbwysig bod y fframwaith yn cael ei groesawu a'i wreiddio'n ddigonol yn y cwricwlwm newydd er mwyn iddo fod yn llwyddiant.
  2. Cynhelir gweithdy deuddydd arall ar 11 a 12 Chwefror, a bydd y Grŵp Sicrhau Ansawdd yn cwrdd ar 29 Chwefror. Ar yr adeg hon, bydd Arweinwyr Digidol Hwb a'r ysgolion arloesi yn rhydd i rannu'r fframwaith â'u hysgolion clwstwr ac ysgolion eraill o fewn eu rhwydwaith, er mwyn cael cymaint o adborth â phosibl i'w fwydo'n ôl i'r Grŵp Sicrhau Ansawdd.
  3. Cadarnhaodd TC hefyd na fydd y fframwaith yn cyfeirio at adnoddau na chynnyrch unigol. Fodd bynnag, gellid cyfeirio at unrhyw ddeunyddiau enghreifftiol a gaiff ei baratoi ochr yn ochr â'r fframwaith, yn ogystal â'u diweddaru'n rheolaidd.
  4. Tynnodd MJ sylw at y materion sy'n ymwneud â gwneud y Fframwaith Cymhwysedd Digidol yn orfodol.

1. **Cofnodion y cyfarfod diwethaf – 6 Hydref 2015**
   1. CR i ymchwilio i gamau gweithredu 2.15 a 2.22.
   2. Cyflwynodd SBr y wybodaeth ddiweddaraf am yr ymgynghoriad ynghylch arolygiadau Estyn y cyfeiriwyd ato ym mhwynt 2.23.
   3. Cafwyd mwy na 2,200 o ymatebion, gydag Arad Consulting yn holi grwpiau anos eu cyrraedd am eu barn ar arolygu.
   4. Mae amrywiol faterion wedi cael eu codi hyd yn hyn, gan gynnwys maint a chwmpas arolygiadau, ac yn arbennig hyd y cyfnodau rhybudd cyn i arolygiad ddigwydd.
   5. Cynhelir cyfarfod rhanddeiliaid cenedlaethol yn Llandrindod lle y caiff cynigion a modelau arolygu newydd eu cyflwyno i'w hystyried.

**Cynllun Cyfathrebu Hwb**

* 1. Mae'r camau gweithredu a oedd yn deillio o'r adborth a gafwyd yng nghyfarfod diwethaf y Cyngor wedi cael eu cymryd ac mae cynllun Cyfathrebu wrthi'n cael ei ddrafftio. Cynhelir grwpiau ffocws cyn bo hir er mwyn ystyried y cynlluniau, gyda dau neu dri wedi'u trefnu ar gyfer pob rhanbarth.

**Fforwm Cynnwys Digidol**

* 1. Rhoddodd IT eglurhad yn sgîl rhywfaint o ddryswch a achoswyd gan y cyfarfod diwethaf. Mae darparwyr cynnwys (BBC, S4C ac ati) yn awyddus i ddatblygu adnoddau a chynnwys ar gyfer Hwb. Gan fod yr adnoddau hyn yn cael eu hariannu'n gyhoeddus, dylent fod ar gael i bawb drwy Hwb. Nid oes bwriad i'r darparwyr cynnwys wneud cais am fusnes Llywodraeth Cymru, gan y byddai'r holl gynnwys yn cael ei gomisiynu a'i ariannu ganddynt hwy eu hunain.
  2. Cytunwyd y byddai angen sgyrsiau manylach rhwng y darparwyr cynnwys, Catrin Hughes a chydweithwyr yn y Tîm Cwricwlwm.

**Cam Gweithredu: RM i drefnu cyfarfod rhwng y darparwyd cynnwys, Catrin Hughes a chydweithwyr yn y Tîm Cwricwlwm.**

* 1. Cadarnhaodd IT y bydd adnoddau/tymor Shakespeare yn digwydd, er mwyn dathlu 400 mlynedd ers marwolaeth Shakespeare fis Ebrill. Disgwylir i hyn roi blas ar yr adnoddau RES y gellid eu darparu, ar ôl i'r materion sy'n ymwneud ag ERA gael eu datrys.

1. **Unrhyw fater arall**
   1. Cyhoeddodd IT y bydd tymor byr o raglenni addysg yn cael ei ddarlledu ar y BBC dros y misoedd nesaf, gan gynnwys rhaglenni radio fel ‘Lucy’s big school’ a ‘How to get an A\* at A-level’.
2. **Cyfarfodydd yn y dyfodol/Calendr y Cyngor Dysgu Digidol Cenedlaethol**
   1. Cynigiodd JH y dylid aildrefnu cyfarfodydd olaf y Cyngor. Bydd y cyfarfodydd bellach yn cael eu cynnal fel y nodir isod:

|  |  |  |
| --- | --- | --- |
| **Dyddiad** |  | **Lleoliad** |
| 15 Mawrth 2016 | Cyfarfod y Cyngor | Ysgol Gynradd Tregatwg |
| 13 Mai 2016 **(i'w gadarnhau)** | Gweithdy Fframwaith Cymhwysedd Digidol (i'w gadarnhau yn dilyn cyfarfod mis Mawrth) | Penlle'r-gaer, Abertawe  (Gyda chysylltiad fideo-gynadledda â Chyffordd Llandudno) |
| 15 Mehefin 2016 | Digwyddiad Dysgu Digidol Cenedlaethol 2016 | Venue Cymru, Llandudno |
| 16 Mehefin 2016 | Cyfarfod y Cyngor | Cyffordd Llandudno (Lleoliad i'w gadarnhau) |

* 1. Sylwer bod y cyfarfod a oedd wedi'i drefnu ar gyfer 8 Gorffennaf bellach wedi'i ganslo.

**Cam Gweithredu: CR i ddosbarthu taflenni dyddiadur ar gyfer y cyfarfodydd sy'n weddill.**

**Crynodeb o'r Camau Gweithredu**

|  |  |
| --- | --- |
| **Cyf** | **Cam Gweithredu** |
| 2.5 | CH i ystyried cyfieithiadau amgen o thema arfaethedig y digwyddiad. |
| 2.12 | Cytunodd IT ymchwilio i'r posibilrwydd o gael unigolion sy'n gysylltiedig â'r BBC, gan gynnwys Rory Cellan-Jones (gohebydd Technoleg y BBC) a Russell T Davies. |
| 2.12 | CH i ofyn i Graham Donaldson ymddangos fel prif siaradwr, ynghyd â nifer o enwau eraill. |
| 2.23 | Aelodau i roi gwybod i CR os oes angen gwesty arnynt ar gyfer y nosweithiau cyn ac ar ôl y digwyddiad ar 15 Mehefin. |
| 5.1 | CR i ymchwilio i gamau gweithredu 2.15 a 2.22. *Gweler y diweddaraf isod.*  *2.15 Mae dogfennau ynglŷn â sefydlu gwefan i Lywodraethwyr ysgol ar gael* [*ar Hwb.*](http://resources.hwb.wales.gov.uk/VTC/2015/05/07/governors_guide.pdf)  *2.22 Nid oes cyfraddau gostyngol ar gael ar gyfer yr adnodd diogelwch 360 gradd ar hyn o bryd.* *Bydd CO yn parhau i fwrw ymlaen â hyn gyda SWGfL.* |
| 5.8 | RM i drefnu cyfarfod rhwng y darparwyd cynnwys, Catrin Hughes a chydweithwyr yn y Tîm Cwricwlwm. |
| 7.2 | CR i ddosbarthu taflenni dyddiadur ar gyfer y cyfarfodydd sy'n weddill. |